Document ID: 32015R0001

KOMISJONI DELEGEERITUD MÄÄRUS (EL) 2015/1,
30. september 2014,
millega täiendatakse Euroopa Parlamendi ja nõukogu määrust (EÜ) nr 1060/2009 regulatiivsete tehniliste standarditega, mis käsitlevad Euroopa Väärtpaberiturujärelevalve poolse pideva järelevalve tegemiseks esitatavaid perioodilisi aruandeid reitinguagentuuride võetud tasude kohta
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1060/2009 reitinguagentuuride kohta, (1) eriti artikli 21 lõike 4a kolmandat lõiku,
ning arvestades järgmist:
(1)
Määruse (EÜ) nr 1060/2009 artikli 11 lõikega 3 ja I lisa E jao II osa punktiga 2 on nõutud, et reitinguagentuur esitab ESMA-le kord aastas igalt kliendilt individuaalsete krediidireitingute ja mis tahes kõrvalteenuste eest võetud tasude loetelu, samuti oma hinnapoliitika, sealhulgas tasude struktuur ja hinnakriteeriumid seoses eri varaklasside krediidireitingutega. Oluline on kehtestada tehnilised üksikasjad seoses aruannetes reitinguagentuuride esitatava sisu ja kasutatava vormiga, et nad saaksid täita oma kohustusi ja ESMA saaks täita pideva järelevalve tegemise ülesannet.
(2)
Et leevendada huvide konflikte ja toetada ausat konkurentsi krediidireitingute turul, peaks ESMA tagama, et hinnapoliitika, hinnakujundussüsteemid ja lõpptulemusena reitinguagentuuride poolt klientidelt võetavad tasud ei oleks diskrimineerivad. Sama liiki teenuse eest võetavate tasude erinevused peaksid olema põhjendatud eri klientidele selle teenuse osutamise tegelike kulude erinevustega. Lisaks ei tohiks emitendilt krediidireitingu teenuste eest võetud tasud sõltuda tehtud töö tulemusest.
(3)
Registreeritud reitinguagentuuride esitatav teave tasude kohta peaks võimaldama ESMA-l tuvastada krediidireitingud, mis võiksid vajada sügavamat uurimist ja võimalikke täiendavaid järelevalve järelmeetmeid. Sarnaste tunnustega krediidireitingute ja kõrvalteenuste eest tuleks võtta sarnaseid tasusid ning eri suurusega tasud peaksid olema põhjendatud kulude erinevustega. Kogutud teave peaks võimaldama ESMA-l tuvastada iga registreeritud reitinguagentuuri puhul võrreldavad teenused ja nende vastavad tasud ja seega avastada kõik olulised hälbed võetud tasudes. Seejärel saab ESMA teostada uurimisi, et kontrollida, kas mis tahes sellised tasud on määratud vastavalt seadusjärgsele hinnapoliitikale ja hinnakujundussüsteemidele ning kulude erinevustest tingitud erinevused tasude suuruses vastavad ausa konkurentsi põhimõtetele, need ei ole tingitud huvide konfliktidest ega sõltu tehtud töö tulemustest.
(4)
Hinnapoliitika ja hinnakujundussüsteemid tuleks esitada iga reitinguliigi kohta. Aruandluse eesmärgil ja et selgelt eristada iga hinnapoliitikat ja hinnakujundussüsteemi ning nende versioone, peaks hinnapoliitika igal versioonil ja selle vastavatel tasugraafikutel, tasuprogrammidel ja hinnakujundussüsteemidel olema tunnuskood. Kõigil muudel juhtudel peaks hinnapoliitika sisaldama tasustruktuure või tasugraafikuid, samuti hinnakriteeriume, mida saavad kohaldada isikud, kes peavad läbirääkimisi individuaalse krediidireitingu eest võetavate tasude üle. Hinnapoliitika peaks samuti hõlmama kasutussageduse või muid tasuprogramme, mille tõttu on hinnatava ettevõtte või tellija individuaalse krediidireitingu või krediidireitingute kogumi eest võetavad tasud väiksemad. Reitinguagentuurid peaksid registreerima kõik juhtumid, mil hinnapoliitikat, tasugraafikuid, tasuprogramme ega hinnakujundussüsteeme ei ole kohaldatud, ja kõik hinnapoliitikast kõrvalekaldumise juhtumid seoses individuaalsete krediidireitingutega, märkides selgelt asjaomase krediidireitingu.
(5)
Reitinguagentuuride gruppi kuuluvatel registreeritud reitinguagentuuridel peaks olema võimalik kas esitada oma reitinguandmeid ESMA-le eraldi või volitada teist samasse gruppi kuuluvat agentuuri esitama andmeid grupi kõigi aruandekohustuslastest liikmete nimel.
(6)
Käesoleva määruse kohaldamisel peaksid „võlakirjade emissiooni struktureerimine” ja „võlakirjade emissioon” hõlmama finantsinstrumente või muid varasid, mis tulenevad Euroopa Parlamendi ja nõukogu määruse (EL) nr 575/2013 artikli 4 lõikes 61 osutatud väärtpaberistamise tehingust või skeemist (2).
(7)
Selleks et registreeritud reitinguagentuuridel oleks võimalik ESMA kehtestatud tehniliste juhiste alusel töötada välja sobivad süsteemid ja menetlused ning tagada tasusid käsitlevate andmete täielik ja nõuetekohane aruandlus, peaksid reitinguagentuurid esimest korda esitama aruanded individuaalsete tasude andmetega üheksa kuud pärast käesoleva määruse jõustumist. Esmane aruanne peaks hõlmama tasusid käsitlevaid andmeid käesoleva määruse jõustumisel alanud ajavahemiku kohta. Seda kohustust ei tuleks tõlgendada kui registreeritud reitinguagentuuride vabastamist kohustusest esitada vahepealsel ajal perioodilist teavet tasude kohta vastavalt määruse (EÜ) nr 1060/2009 artikli 11 lõikele 3.
(8)
Hinnapoliitika ja hinnakujundussüsteemid tuleks esitada jooksvalt, nii et kõigist olulistest muutustest teatataks pärast nende vastuvõtmist põhjendamatult viivitamata ja hiljemalt 30 päeva pärast nende rakendamist. Esitatav teave tuleks koguda standardvormingus, et ESMA saaks neid andmeid oma sisesüsteemides automaatselt vastu võtta ja töödelda. Tehniliste probleemide ja aja jooksul aset leidva tehnilise progressi tõttu võib ESMA-l tekkida vajadus mitmeid tehnilisi aruandlusjuhiseid registreeritud reitinguagentuuride poolt esitatavate failide edastamise või vormingu osas uuendada ja teavitada neist muudatustest spetsiaalsete teadete või suunistega.
(9)
Kui reitinguagentuur ei täida aruandlusnõudeid, peaks ESMA-l olema õigus nõuda teavet määruse (EÜ) nr 1060/2009 artikli 23b lõike 3 alusel tehtud otsusega või võtta muid uurimismeetmeid.
(10)
Käesolev määrus tugineb ESMA poolt kooskõlas Euroopa Parlamendi ja nõukogu määruse (EL) nr 1095/2010 (3) artikliga 10 komisjonile esitatud regulatiivsete tehniliste standardite eelnõule.
(11)
ESMA on korraldanud avalikud konsultatsioonid käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja kasu ning küsinud arvamust määruse (EL) nr 1095/2010 artikli 37 kohaselt moodustatud väärtpaberituru sidusrühmade kogult,
ON VASTU VÕTNUD KÄESOLEVA MÄÄRUSE:
Artikkel 1
Üldpõhimõtted
1. Registreeritud reitinguagentuurid esitavad ESMA-le järgmist liiki aruanded:
a)
artiklis 2 sätestatud hinnapoliitika ja hinnakujundussüsteemid;
b)
andmed tasude kohta artikli 3 lõikes 1 sätestatud „emitent maksab mudeli” alusel sooritatud krediidireitingutega seotud tegevuse eest;
c)
andmed tasude kohta artikli 3 lõikes 2 sätestatud „tellija või investor maksab mudeli” alusel sooritatud krediidireitingutega seotud tegevuse eest.
2. Registreeritud reitinguagentuurid tagavad ESMA-le esitatud teabe ja andmete täpsuse ja terviklikkuse.
3. Reitinguagentuuride gruppide puhul võivad iga grupi liikmed volitada ühe liikme esitama nende nimel käesoleva määruse alusel nõutud aruandeid. Kõik reitinguagentuurid, kelle nimel aruanne esitatakse, peavad olema ESMA-le esitatud andmetes märgitud.
Artikkel 2
Hinnapoliitika ja hinnakujundussüsteemid
1. Registreeritud reitinguagentuurid esitavad ESMA-le hinnapoliitika, tasustruktuuri või -graafikud ja hinnakriteeriumid seoses selliste hinnatavate ettevõtete või finantsinstrumentidega, kellele või millele nad annavad krediidireitinguid, ning asjakohasel juhul kõrvalteenuseid käsitleva hinnapoliitika.
2. Registreeritud reitinguagentuurid tagavad, et kõigi antud krediidireitingute liikide puhul sisaldab hinnapoliitika järgmisi punkte või on need lisatud:
a)
hinnapoliitika, tasugraafikute ja/või tasuprogrammide heakskiitmise ja ajakohastamise eest vastutavate isikute nimed, sealhulgas nende isikute nimed, kes vastutavad tasude kehtestamise eest, sisemised tunnuskoodid, ülesanded ja osakonnad, kus nad töötavad;
b)
hinnapoliitika, tasugraafikute ja/või tasuprogrammide hinnakriteeriumide kohaldamise mis tahes ettevõttesisesed suunised seoses individuaalsete tasude määramisega;
c)
tasude ulatuse või tasugraafiku üksikasjalik kirjeldus ja tasu eri liikide suhtes kohaldatavad kriteeriumid, sealhulgas need, mis on kehtestatud tasugraafikutega;
d)
mis tahes tasuprogrammi - sealhulgas kliendiprogramm, kasutussageduse programm, lojaalsusprogramm või muu programm - üksikasjalik kirjeldus ja muu hulgas ka selle kohaldamise kriteeriumid ja tasude ulatus, mille tõttu võivad individuaalsete krediidireitingute või reitingute kogumite tasud olla väiksemad;
e)
asjakohasel juhul hinnapõhimõtted ja -eeskirjad, mida peab reitinguagentuur ja/või reitinguagentuuri gruppi kuuluv mis tahes üksus nõukogu direktiivi 83/349/EMÜ artiklite 1 ja 2 tähenduses, samuti reitinguagentuuri või reitinguagentuuri gruppi kuuluva muu ettevõttega direktiivi 83/349/EMÜ (4) artikli 12 lõike 1 kohase suhte kaudu seotud mis tahes üksus kasutama alati, kui määruse (EÜ) nt 1060/2009 I lisa E jao II osa punkti 2 teise lõigu kohasele kliendile (klient) osutatud krediidireitingu teenuste ja kõrvalteenuste või mis tahes teiste teenuste eest nõutud tasude vahel on suhe või seos;
f)
hinnapoliitika, tasugraafiku või tasuprogrammi kohaldamise geograafiline ulatus seoses klientide ning hinnapoliitikat, tasugraafikut või tasuprogrammi kohaldava reitinguagentuuri või -agentuuride asukohaga;
g)
vastava hinnapoliitika, tasugraafiku või tasuprogrammi alusel hinna ja muude tasude kehtestamiseks volitatud isikute nimed, sealhulgas nende isikute nimed, kes vastutavad tasude kehtestamise eest, sisemised tunnuskoodid, ülesanded ja osakonnad, kus nad töötavad.
3. Registreeritud reitinguagentuurid tagavad, et hinnakujundussüsteemid sisaldavad järgmisi punkte või on need lisatud:
a)
hinnapoliitika rakendamise menetluste heakskiitmise ja ajakohastamise eest vastutavate isikute nimed, sealhulgas nende isikute nimed, kes vastutavad tasude kehtestamise eest, sisemised tunnuskoodid, ülesanded ja osakonnad, kus nad töötavad;
b)
hinnapoliitika range järgimise tagamiseks ja jälgimiseks kehtestatud menetluste ja kontrollimeetmete üksikasjalik kirjeldus;
c)
tasude alandamiseks või muul viisil tasugraafikust või tasuprogrammidest kõrvalekaldumiseks kehtestatud menetluste üksikasjalik kirjeldus;
d)
individuaalsete tasude suhtes hinnapoliitika kohaldamise jälgimise eest otse vastutavate isikute nimed, sealhulgas sisemised tunnuskoodid, ülesanded ja osakonnad, kus nad töötavad;
e)
individuaalsete tasude hinnapoliitikale vastavuse tagamise eest otse vastutavate isikute nimed, sealhulgas sisemised tunnuskoodid, ülesanded ja osakonnad, kus nad töötavad;
f)
hinnapoliitika, tasugraafikute, tasuprogrammide ja hinnakujundussüsteemide rikkumise korral vastu võetavate meetmete üksikasjalik kirjeldus;
g)
selle menetluse üksikasjalik kirjeldus, mille alusel teatatakse ESMA-le hinnapoliitika mis tahes olulisest rikkumisest, mis võib põhjustada määruse (EÜ) nr 1060/2009 I lisa B jao punkti 3c rikkumise.
Artikkel 3
Igalt kliendilt võetud tasude loetelu
1. Registreeritud reitinguagentuurid, kes annavad krediidireitinguid „emitent maksab mudeli” alusel, esitavad ESMA-le igalt kliendilt individuaalsete krediidireitingute ja kõigi kõrvalteenuste eest võetud tasud juriidiliste üksuste lõikes, samuti agregeeritult äriühingute grupi kohta.
2. Registreeritud reitinguagentuurid, kes annavad krediidireitinguid „tellija või investor maksab mudeli” alusel, esitavad ESMA-le klientide lõikes selliste teenuste ja osutatud kõrvalteenuste eest võetud kogutasud.
3. Registreeritud reitinguagentuur registreerib kõik kõrvalekaldumised hinnapoliitikast või hinnakujundussüsteemist või hinnapoliitika, tasugraafiku, tasuprogrammi või hinnakujundussüsteemi kohaldamata jätmise reitingu suhtes, märkides selgelt kõrvalekaldumise peamised selgitused ja asjaomase individuaalse reitingu II lisa tabelis 1 sätestatud vormis. Need andmed tuleb ESMA-le teha taotluse korral kohe kättesaadavaks.
Artikkel 4
Krediidireitingute liigid
Registreeritud reitinguagentuurid liigitavad esitatavad reitingud vastavalt komisjoni delegeeritud määruse (EL) 2015/2 (5) artiklis 3 määratletud liikidele.
Artikkel 5
Esitamisele kuuluvad andmed
1. Registreeritud reitinguagentuurid esitavad ESMA-le artikli 2 lõigetes 2 ja 3 sätestatud punktid ning I lisa tabelites 1-4 sätestatud andmed, samuti eraldi failidena hinnapoliitika, tasugraafikud, tasuprogrammid ja hinnakujundussüsteemid.
2. Registreeritud reitinguagentuurid esitavad ESMA-le II lisa tabelites 1 ja 2 sätestatud andmed tasude kohta iga antud individuaalse krediidireitingu puhul ja krediidireitingute ja kõigi kõrvalteenuste eest võetud tasud klientide lõikes vastavalt artikli 3 lõikele 1.
3. Registreeritud reitinguagentuurid, kes on andnud krediidireitinguid „tellija või investor maksab mudeli” alusel, esitavad ESMA-le III lisa tabelis 1 sätestatud andmed iga kliendi kohta, kellele krediidireitingute teenuseid osutati, vastavalt artikli 3 lõikele 2.
4. I lisa tabelites 1-4, II lisa tabelites 1 ja 2 ning III lisa tabelis 1 täpsustatud andmed tuleb ESMA-le esitada eraldi failides.
Artikkel 6
Aruannete esmaesitamine
1. Iga registreeritud reitinguagentuur esitab vastavalt artikli 5 lõikele 1 ESMA-le andmed, täites I lisa tabelid 1-4, ja eraldi failid hinnapoliitika, tasugraafikute, tasuprogrammide ja hinnakujundussüsteemide kohta, mida ta kohaldab iga krediidireitingu liigi puhul, millega ta tegeleb, 30 päeva jooksul pärast käesoleva määruse jõustumist.
2. Esmased aruanded artikli 5 lõigetes 2 ja 3 osutatud tasude kohta esitatakse ESMA-le üheksa kuud pärast käesoleva määruse jõustumise kuupäeva ja need sisaldavad käesoleva määruse jõustumisest kuni 30. juunini 2015 kogunenud andmeid.
3. Teine aruanne artikli 5 lõigetes 2 ja 3 osutatud tasude kohta esitatakse ESMA-le 31. märtsiks 2016 ja see sisaldab 1. juulist 2015 kuni 31. detsembrini 2015 kogunenud andmeid.
Artikkel 7
Jooksev aruandlus
1. Ilma et see piiraks artiklis 6 sätestatud aruande esmaesitamise nõudeid, esitatakse artikli 5 kohane teave igal aastal 31. märtsiks ja aruanne sisaldab andmeid ja hinnapoliitikat, tasugraafikuid, tasuprogramme ja hinnakujundussüsteeme seoses eelneva kalendriaastaga.
2. Ilma et see piiraks lõike 1 kohaldamist, esitatakse aruanded muutuste kohta hinnapoliitikas, tasugraafikutes, tasuprogrammides ja hinnakujundussüsteemides ESMA-le jooksvalt pärast nende vastuvõtmist põhjendamatult viivitamata ja hiljemalt 30 päeva pärast nende rakendamist.
3. Erandlike asjaolude korral, mille tõttu reitinguagentuur ei pruugi ajutiselt või tähtaegselt oma aruannet käesoleva määruse kohaselt saada esitada, teavitab ta ESMAt sellest viivitamata.
Artikkel 8
Aruandlusmenetlus
1. Registreeritud reitinguagentuurid esitavad andmefailid ESMA koostatud tehniliste juhiste kohaselt ning kasutavad ESMA aruandlussüsteemi.
2. Registreeritud reitinguagentuurid säilitavad vastavalt artiklile 5 ESMA-le saadetud ja ESMA saadud andmefaile, samuti artikli 3 lõikes 3 osutatud kõrvalekaldumisi elektrooniliselt vähemalt viis aastat. Need failid tuleb teha ESMA-le taotluse korral kättesaadavaks.
3. Kui registreeritud reitinguagentuur avastab aruannetes esitatud andmetes faktilised vead, teavitab ta sellest ESMAt viivitamata ja parandab asjaomased andmed vastavalt ESMA tehnilistele juhistele.
Artikkel 9
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. september 2014

Labels: 2
4
10
7
9
12